Støvring vokser og vokser - nu må vi have en plan, så tempoet sættes ned. Sådan lød det under tv-debatten med kandidater fra de 10 opstillede lister i Rebild Kommune. Det var Allan Busk, spidskandidat for Den Sociale Fællesliste og selv bosat i Terndrup, der ønskede udviklingen i kommunens største by sænket til fordel for vækst i andre byer i kommunen, hvor kommunen efter hans mening i dag ikke understøtter udviklingen. Andre så helt anderledes på det: Lene Aalestrup, konservativ spidskandidat, og den radikale borgmester Leon Sebbelin mente, at det er godt, Støvring vokser, og at udviklingen fra Støvring er ved at sprede sig til andre byer, mens Venstres frontfigur, Jesper Greth, påpegede, at når der udstykkes grunde i mindre byer, er det langt fra altid, de bliver solgt. Han glædede sig over, at erhvervsfolk vil investere - også i Støvring - men slog til lyd for, at de, der udstykker grunde, i fremtiden skal være med til at betale den infrastruktur, som udstykningerne nødvendiggør, så kommunen ikke alene står med udgiften. Det var en ide, som både konservative og Den Sociale Fællesliste fandt rigtig (og som allerede bruges i eksempelvis nabokommunen Aalborg). I denne valgperiode har det vist sig, at kapaciteten i børnepasning og skoler ikke altid har fulgt med behovet, fordi befolkningstallet er vokset. Det er, sagde den socialdemokratiske spidskandidat Peder Hansen, “gået rivende galt, fordi man har haft for meget fokus på at tiltrække nye borgere og har glemt dem, der allerede bor her”. Hans løsning var, at man på tværs af forvaltningsgrene “skal blive meget, meget bedre til på tværs at se udviklingstendenser”. I det netop vedtagne budget lægges der op til at bygge to nye børnehaver og en ny skole. Også i Rebild Kommune giver forslaget om en naturnationalpark debat. Enhedslistens Flemming Larsen bakkede op bag, at der sikres mere vild natur, mens Venstres Jesper Greth var imod at begrænse adgangen til dele af Rold Skov. SF’s Morten Kamstrup fandt, at Rold Skov er stor nok til både det ene og det andet. Socialdemokraten Peter Hansen, partifælle med miljøministeren, var klar til at prøve “at trykke på knapperne og påvirke processen”. Og så tog kandidaterne også en tur rundt om, hvem der skal være borgmester efter 1. januar: Venstre, Konservative og Dansk Folkeparti vil, sagde deres repræsentanter, støtte en borgerlig borgmester. Det er også een af mulighederne for Nye Borgerlige, sagde Kim Edberg. Men han føjede til - og det blev tydeligvis noteret! - at han også kunne støtte Allan Busk som borgmester. Den nye socialdemokratiske spidskandidat, Peter Hansen, mente, at borgmesterkæden skal hænges om halsen på en kandidat, der har fået et godt personligt valg - og han “kunne sagtens forestille sig, at Socialdemokratiet støtter Allan Busk som borgmester”. Den siddende radikale borgmester, Leon Sebbelin, blev også bragt i spil - men kun af ham selv… Ved sidste valg var der tæt på borgerligt flertal. Sker det igen - og holder den ny musketer-ed mellem tre blå partier - kan Jesper Greth (V) eller Lene Aalestrup (K) blive ny borgmester. Men facit efter debatten er nok, at valgaftenen i Rebild igen-igen kan blive lang og ikke mindst uforudsigelig. Se hele valgdebatten her:

Opsummering:
Valgdebatten mellem de 10 opstillede lister handlede også om blandt andet naturnationalpark og udvikling af kommunens mindre byer.